**Josep-Lluís Carod-Rovira**, nado en Cambrils, provincia de Tarragona, o 17 de maio de 1952, é un político e filólogo catalán.

Traxectoria
-----------

Licenciouse en Filoloxía Catalá e exerceu como técnico superior de planificación lingüística da Generalitat de Catalunya entre 1981 e 1988 e xefe dos Servizos Territoriais de Cultura do Goberno autonómico catalán en Tarragona (1982-1984).

Desde moi novo militou en movementos políticos a favor da independencia de Cataluña. En 1970 comezou a súa militancia no Partit Socialista d'Alliberament Nacional. Por mor do seu activismo político, en 1973 foi feito preso, neste caso por pertencer á Assemblea de Catalunya.

Poucos anos despois, en 1977 abandonou o PSAN, e en 1980 encabezou a candidatura dos Nacionalistes d'Esquerres na circunscrición de Tarragona. Porén, en 1986 abandonou esta formación e publicou o seu artigo *Crida Nacional a ERC* (en galego, *Berro Nacional a ERC*), propondo a renovación do histórico partido republicano cara a teses expresamente independentistas.

### Entrada en Esquerra

Comezou a militar en Esquerra Republicana de Catalunya e conseguiu acta de deputado do Parlamento de Cataluña en 1988. No congreso de Lleida (1989), Carod-Rovira presentou a súa candidatura para a Secretaría Xeral do partido, pero retirouna na segunda volta posto que Àngel Colom permitira o triunfo das teses independentistas no partido. Porén, o propio Colom protagonizaría en 1996 unha escisión en Esquerra, creando o Partit per la Independència.

A marcha de Colom producíase pouco antes do Congreso de Vilafranca, co que ficaba vacante o posto de secretario xeral, cargo este para o que Carod-Rovira foi elixido como home de consenso. Xa en 1999 (e posteriormente en 2003), o de Cambrils encabezou a candidatura de Esquerra ao Parlamento de Cataluña. Co triunfo en 2003 da alianza postelectoral entre o Partit dels Socialistes de Catalunya (PSC), Iniciativa per Catalunya-Els Verds (IC-V) e a propia ERC, o líder republicano foi nomeado *Conseller en Cap* (cargo de funcións similares a vicepresidente) da Generalitat de Catalunya.

Porén, apenas un mes despois de ter sido elixido para o cargo, Carod-Rovira viuse na obriga de dimitir, xa que se fixo pública unha reunión que mantivo con dirixentes da banda terrorista ETA, substituíndoo no cargo Josep Bargalló i Valls.

Mesmo así, repetiu candidatura á presidencia da Generalitat para as eleccións que se celebraron o 1 de novembro de 2006. Logo de intensas negociacións postelectorais, reeditouse o chamado tripartito (alianza entre o PSC, ERC e ICV-Els Verds). Con José Montilla na presidencia, Carod-Rovira foi investido vicepresidente da Generalitat, un cargo que até o momento non existía formalmente con esa denominación.

|  |  |  |
| --- | --- | --- |
| Predecesor:**Àngel Colom** |  **ERCSecretario Xeral de ERC** 1996 - 2004 | Sucesor:**Joan Puigcercós** |
| Predecesor:**Artur Mas** |  **Conselleiro primeiro do Goberno de Cataluña** 2003 - 2004 | Sucesor:**Josep Bargalló i Valls** |
| Predecesor:**Jordi Carbonell** |  **ERCPresidente de ERC** 2004 - 2008 | Sucesor:**Joan Puigcercós** |
| Predecesor:***Ningún*Con anterioridade: Joan Casanovas(1931 - 1932)** |  **Vicepresidente do Goberno de Cataluña** 2006 - 2010 | Sucesor:***No cargo*** |

Obra
----

Carod-Rovira tamén é autor de diferentes ensaios sobre a política catalá e a identidade nacional de Cataluña:

* *Rovira i Virgili i la qüestió nacional* (1984).
* *Marcel·lí Domiingo, de l'escola a la República* (1988).
* *Tornar amb la gent* (1997).
* *Jubilar la transició* (1998).
* *El futur a les mans* (2003).

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Josep-Lluís Carod-Rovira*** |

|  |  |
| --- | --- |
|  | A Galicitas posúe citas sobre:  ***Josep-Lluís Carod-Rovira*** |

|  |  |
| --- | --- |
| Control de autoridades | 
* Wd: Q3055462
* WorldCat
* VIAF: 6545634
* BNE: XX830509
* BNF: 12956566s
* CANTIC: a10231705
* Dialnet: 258357
* FAST: 1492852
* GEC: 0244214
* GND: 1056377151
* IMDb: nm2087184
* ISNI: 0000 0001 2119 093X
* LCCN: n89660596
* NKC: jo2015864077
* PTBNP: 1409372
* SUDOC: 098252925
* TMDb: 1158932

 |